১ বছর পর জুটল সরকারি বাংলো! কী কী সুবিধা কেজরির নয়া ঠিকানায়?

ওয়েব ডেস্ক: শেষ হল দীর্ঘ অপেক্ষা। প্রায় এক বছর পর দিল্লিতে সরকারি বাসভবন (Government Residence) পেলেন আম আদমি পার্টির (Aam Aadmi Party) সুপ্রিমো অরবিন্দ কেজরিওয়াল (Arvind Kejriwal)। দিল্লি হাইকোর্টে মামলা চলাকালীন কেজরিওয়াল নিজের দলের জাতীয় সভাপতি হিসেবে উপযুক্ত সরকারি বাসস্থানের দাবি জানিয়েছিলেন। সেই প্রেক্ষিতেই তাঁকে দিল্লির লোধি এস্টেটে একটি টাইপ–সেভেন বাংলো বরাদ্দ করা হয়। সোমবার কেন্দ্র সরকার আনুষ্ঠানিকভাবে কেজরিওয়ালের নতুন বাড়ি বরাদ্দের বিষয়ে জানায়। সেদিনই আপ প্রধান নিজে গিয়ে বাড়িটি ঘুরে দেখেন বলেও সূত্রের খবর।

জানা গিয়েছে কেজরিওয়ালের নতুন বরাদ্দকৃত বাড়িটি লোধি এস্টেটের (Lodhi Estate) ৯৫ নম্বরে অবস্থিত। এর আগে আপ নেতৃত্ব চেয়েছিল, কেজরিওয়ালকে যেন লোধি এস্টেটের ৩৫ নম্বর বাংলোটি দেওয়া হয়। এই বাংলো আগে বিএসপি সুপ্রিমো মায়াবতীর বাসভবন ছিল। তবে সেই বাড়িটি গত জুলাই মাসেই অর্থ প্রতিমন্ত্রী পঙ্কজ চৌধুরীর নামে বরাদ্দ হয়ে যায়। তাই কেজরির ভাগ্যে জোটে ৯৫ নম্বর বাংলো।

আরও পড়ুন: প্রধান বিচারপতির উপর আক্রমণ, কী বললেন মোদি

টাইপ–সেভেন বাংলো সাধারণত প্রায় ৫,০০০ বর্গফুট আয়তনের হয়। এই ধরণের বাংলোতে চারটি বেডরুম, চওড়া লন, একটি গ্যারেজ, তিনটি কর্মচারী কোয়ার্টার এবং অফিস ব্যবহারের জায়গা থাকে। কেজরিওয়ালের নতুন বাড়িতেও রয়েছে দুই দিকের লন এবং একটি অফিস রুম।

এই লোধি এস্টেট এলাকায় কেজরিওয়ালের প্রতিবেশী হবেন কংগ্রেস সাংসদ শশী থারুর, যিনি ৯৭ নম্বর বাংলোতে থাকেন। পাশাপাশি ৯৪ ও ৯৬ নম্বর বাংলোতে থাকেন সেনাবাহিনীর উচ্চপদস্থ কর্মকর্তারা। আরজেডি নেত্রী মিসা ভারতী ৮২ নম্বর বাংলো এবং কংগ্রেস নেত্রী প্রিয়ঙ্কা গান্ধী ৮১ নম্বর বাংলোয় কেজরির কাছাকাছি থাকেন।

এদিকে দিল্লি সরকার সিদ্ধান্ত নিয়েছে, ৬, ফ্ল্যাগস্টাফ রোডে কেজরিওয়ালের পুরানো সরকারি বাসভবনটিকে রাজ্য অতিথিশালা হিসেবে গড়ে তোলা হবে। সেখানে একটি ক্যাফেটেরিয়াও তৈরি করা হবে। উল্লেখ্য, ওই বাড়িটির সংস্কারের সময় দুর্নীতির অভিযোগ উঠেছিল।