১০ দিনের মধ্যে আবাসন! আদালতে কেজরিওয়ালকে আর কী প্রতিশ্রুতি?

ওয়েব ডেস্ক: দিল্লির প্রাক্তন মুখ্যমন্ত্রী অরবিন্দ কেজরিওয়ালকে (Arvind Kajriwal) উপযুক্ত সরকারি আবাসন (Government Home) দেওয়ার প্রতিশ্রুতি দিল কেন্দ্র। দিল্লি হাইকোর্টে (Delhi High Court) একথা ঘোষণা হল। সলিসিটর জেনারেল তুষার মেহতা (Solicitor General Tushar Mehta) বৃহস্পতিবার আদালতকে জানান, আম আদমি পার্টির (Aam Aadmi Party) জাতীয় কনভেনর হিসেবে কেজরিওয়ালকে প্রাসঙ্গিক আইন মেনে আগামী ১০ দিনের মধ্যে আবাসন দেওয়া হবে।

তবে এই প্রসঙ্গে কেজরিওয়ালের আইনজীবী রাহুল মেহরা স্পষ্ট দাবি জানান, আগা তাঁকে যে ধরনের বাড়ি দেওয়া হয়েছিল, তার থেকে নিচু পর্যায়ের কোনও আবাসন বরাদ্দ করা চলবে না। তিনি বলেন, “জাতীয় দলের সভাপতি হিসেবে তাঁর যে মর্যাদা ও সুবিধা প্রাপ্য, তা বজায় রাখতে হবে।”

আরও পড়ুন: করমুক্ত হলুদ মটর আমদানি নীতি নিয়ে সুপ্রিম প্রশ্নের মুখে কেন্দ্র

আদালতে বিচারপতি সচিন দত্ত মন্তব্য করেন, এই ধরনের সমস্যার পুনরাবৃত্তি শুধু রাজনৈতিক নয়, অরাজনৈতিক ক্ষেত্রেও দেখা যাচ্ছে। সংশ্লিষ্ট মন্ত্রকের কাজকর্মে উন্নতি হওয়া জরুরি। এই প্রসঙ্গে তিনি আরও বলেন, “এই ব্যবস্থার পরিবর্তন প্রয়োজন। যথাসময়ে আদালত এ নিয়ে উপযুক্ত নির্দেশ দেবে।” আদালতে কেন্দ্রের দেওয়া প্রতিশ্রুতি নথিভুক্ত করা হয়েছে।

প্রসঙ্গত, আবাসন সংক্রান্ত এই মামলা হাউসিং অ্যান্ড আরবান অ্যাফেয়ার্স মন্ত্রকের বিরুদ্ধে দায়ের করেছিলেন কেজরিওয়াল। প্রাসঙ্গিক আইন অনুযায়ী, যদি অন্য কোনও বাড়ি জাতীয় দলের প্রেসিডেন্টকে বরাদ্দ না করা হয়, তবে তাঁকে সরকারি আবাসন দেওয়া বাধ্যতামূলক। গত বছরের অক্টোবরে এই মামলায় অন্য একটি বেঞ্চ নোটিশ জারি করেছিল।